**NOTĂ DE ÎNTEMEIERE**

**la proiectul Hotărârii de Guvern cu privire la modificarea Regulamentului cu privire la reținerea impozitului pe venit din salariu şi din alte plăți efectuate de către angajator în folosul angajatului, precum şi din plățile achitate în folosul persoanelor fizice care nu practică activitate de întreprinzător pentru serviciile prestate şi/sau efectuarea de lucrări și abrogarea unor anexe la acesta, aprobat prin Hotărârea Guvernului nr. 697 din 22 august 2014**

Proiectul Hotărârii Guvernului menționat a fost elaborat în scopul aducerii în concordanță a completărilor operate la Codul fiscal, precum și ca urmare a elucidării unor situații la care au fost abordate întrebări din partea contribuabililor vizavi de reținerea impozitului pe venit din veniturile achitate sub formă de salarii.

Totodată, la data de 17 august a fost publicată Legea pentru modificarea şi completarea unor acte legislative nr. 178/2018, care intră în vigoare începând cu 1 octombrie 2018 (în continuare Lege), cu excepția unor articole ce se pun în aplicare din data publicării în Monitorul Oficial.

Astfel, Proiectul Hotărîrii Guvernului menționat a fost elaborat întru executarea prevederilor Legii, în vederea explicării modului de determinare a obligației fiscale aferente impozitului pe venit, precum și aspectele care se referă la reținerea impozitului pe venit la sursa de plată din veniturile altele decît sub formă de salariu.

Totodată, proiectul în cauză prezintă explicații suplimentare aferente documentelor care confirmă dreptul la scutirea pentru persoana întreţinută, la categoria persoanelor cu dizabilități severe și accentuate.

De asemenea, la compartimentul scutirilor, remarcăm că, potrivit modificărilor operate la Codul fiscal, prin Lege, a fost anulat dreptul de transferare a scutirii neutilizate în anul precedent, reglementate de prevederile art. 24, alin. (11) din Legea nr. 1164/1997 pentru punerea în aplicare a titlurilor I și II ale CF (republicată în MO al RM, ediție specială din 8.02.2007). Venitul obținut ca urmare a achitării restanțelor la salariu urmează a fi calculat impozitul pe venit ținând cont de scutirile la care are dreptul și cotele în vigoare la data achitării venitului. În acest context, pentru perioada fiscală 2018 urmează a fi aplicate prevederile Legii pentru punerea în aplicare a Titlului I și II din CF care a fost completat cu un nou capitol ce vizează „Norme speciale privind determinarea impozitului pe venit pentru perioada fiscală 2018”.

Totodată, se propune abrogarea pct. 27 și 28 din Regulament și completarea pct.41 cu prevederi speciale în partea ce țin de prezentarea corectă a datelor cu privire la reţinerea impozitului pe venit din salariu şi din alte plăţi efectuate de către angajator în folosul angajatului, precum şi din plăţile achitate în folosul persoanelor fizice care nu practică activitate de întreprinzător pentru serviciile prestate şi/sau efectuarea de lucrări.

De asemenea, se exclude pct. 37 din Regulament, care stabilea dreptul angajatului să ceară ca angajatorul să reţină din plăţile achitate în folosul acestuia impozitul la cota de 18%, stabilită la art.15 lit.a) din Codul fiscal. Modificarea în cauză se explică prin faptul că prin Legea nr. 178 din 26 iulie 2018 cu privire la modificarea unor acte legislative (Monitorul Oficial al Republicii Moldova, 2018, nr.309-320, art.496), începând cu 1 octombrie 2018, se modifică cota de impunere a veniturilor impozabile a persoanelor fizice, de la 7% și 18% la o cotă unică de 12% anual.

De asemenea, Regulamentul a fost completat cu o formulă simplificată, necesară pentru calcularea corectă a impozitului pe venit din plățile achitate în folosul salariatului sub formă de avans, la întrebarea dată parvenind anterior multiple întrebări din partea contribuabililor.

Prin urmare, aprobarea proiectului în cauză va contribui la creșterea gradului de conformare a contribuabililor ca rezultat al certitudinii în procesele administrate de Serviciul Fiscal de Stat.

**MINISTRU Octavian ARMAȘU**